食藕
作者：謝薖
朝代：宋

paragraphs: 人憐淤泥上，出此萬朵蓮。
須知淤泥中，有藕大如椽。
本清凝冰雪，末艶方婵娟。
玲瓏衆竅通，蚴蟉数節連。
甘寒固不数，却暑最所便。
髯奴來城市，負籠至我前。
開緘尚带泥，未嚼先垂涎。
霍霍摩霜刀，雷雷挹澗泉。
切玉墮冷冽，已覺沉疴痊。
芰寔閗角紫，鴻頭剥珠圓。
秋盤薦此果，頓使二物捐。
念此湼不緇，餘品莫爭妍。
而能豁憂思，令我心歡然。
奇功更耐老，合作飛行仙。